b'\n_START_ARTICLE_\nPrudencij\n_START_SECTION_\n\xc5\xbdivljenje\n_START_PARAGRAPH_\nPrudencij je bil \xc4\x8dlovek literature, pesnik, zvest Rimljan, strog kristjan in dr\xc5\xbeavni name\xc5\xa1\xc4\x8denec, preden ga je cesar Teodozij I. poklical k sebi na dvor. Dosegel je spravo med staro pogansko kulturo in novej\xc5\xa1o kr\xc5\xa1\xc4\x8dansko vero ter na rimske dose\xc5\xbeke v zgodovini gledal kot na pripravo na prihod Jezusa Kristusa in zmago duhovnega kraljestva. _NEWLINE_Prehodil je vse dr\xc5\xbeavne slu\xc5\xbebe, potem pa se je proti koncu svojega \xc5\xbeivljenja umaknil iz javnosti ter se odlo\xc4\x8dil slu\xc5\xbeiti le \xc5\xa1e Bogu in poeziji. Dr\xc5\xbeal se je strogega posta. Sam je pripravil izbor svojih del in za vsako pesni\xc5\xa1ko delo napisal Uvod: kaj, zakaj in kako je nastalo._NEWLINE_Kljub temu, da je napadal heretike, je v svoji poeziji rad prikazoval pozitivne nauke kr\xc5\xa1\xc4\x8danstva. Bil je pravi klasik, pesni\xc5\xa1ko najbolj dovr\xc5\xa1en, uporabljal je vse zapletene liri\xc4\x8dne oblike. _NEWLINE_Pri delu so ga navdihovali kr\xc5\xa1\xc4\x8danski avtorji kot sta Tertulijan in sv. Ambrozij, kot tudi Biblija in razna dejanja mu\xc4\x8dencev. Njegovi himni Divinum Mysterium in O sola magnarum urbium (obe iz zbirke Cathemerinon), sta \xc5\xa1e danes v uporabi v bogoslu\xc5\xbeju. Njegovo najbolj vplivno delo pa je alegori\xc4\x8dna zbirka Psychomachia, ki je postala navdih za srednjeve\xc5\xa1ko alegori\xc4\x8dno literaturo._NEWLINE_Zaradi svoje vzvi\xc5\xa1enosti Prudencij nima naslednikov.'